Հուլիսի 22 (ֆիլմ)

«Հուլիսի 22» (անգլ.՝ 22 July), 2018 թվականի ամերիկյան քրեական դրամա 2011 թվականի Նորվեգիայի ահաբեկչական գործողությունների և դրանց հետևանքների մասին՝ նկարահանված Օսնե Սեյերսթադի «Մեզանից մեկը։ Նորվեգիայի կոտորածի պատմությունը և դրա հետևանքները» գրքի հիման վրա։ Ֆիլմի հեղինակը, ռեժիսորը և պրոդյուսերը Փոլ Գրինգրասն է, իսկ ֆիլմում ընդգրկված են նորվեգացի դերասաններ ու անձնակազմ։ Նկարահանվել են Անդերս Դանիելսեն Լին, Ջոն Օյգարդեն, Թուրբերն Հարրը, Յոնաս Ստրանդ Գրավլին, Օլա Ջ. Ֆուրուսետը, Ուլրիկե Հանսեն Դովիգեն, Իսակ Բակլի Ագլեն, Մարիա Բոկը և Սեդա Վիտտը։ Ֆիլմի համաշխարհային պրեմիերան կայացել է 2018 թվականի սեպտեմբերի 5-ին Վենետիկի 75-րդ միջազգային կինոփառատոնի մրցութային բաժնում, իսկ այնուհետև՝ 2018 թվականի հոկտեմբերի 10-ին, թողարկվել է Նեթֆլիքսով։


== Սյուժե ==
Անդերս Բրեյվիկը հագնում է ոստիկանական համազգեստ, ֆուրգոնը բեռնում ինքնաշեն պայթուցկներով ու շարժվում դեպի Օսլոյի Կառավարական թաղամաս։ Նա ֆուրգոնը թողնում է վարչապետ Ենս Սթոլթենբերգի գրասենյակի մոտ։ Մի քան վայրկյան անց ֆուրգոնը պայթում է՝ հանգեցնելով ահաբեկչության առաջին զոհերին։
Տյուրիֆորդի Ուտոհյա կղզում (Բուսքերուդ) աշխատանքային երիտասարդական լիգայի (AUF) պատանիները եկել են ամառային ճամբար, որը կազմակերպել էր իշխող Նորվեգական բանվորական կուսակցությունը։ Երբ նրանք իմանում են քաղաքի կենտրոնում տեղի ունեցած պայթյունի մասին, ուսանողներից մեկը՝ Վիլյար Հանսենը, զանգահարում է իր ծնողներին, որպեսզի համոզվի, որ նրանք չեն վիրավորվել։
Բրեյվիկը ժամանում է լաստանավ և անձնակազմին հաղորդում, որ ինքը ոստիկան է, որին հարձակումից հետո ուղարկել են կղզին պահպանելու։ Ճամբարի տնօրենը նրան նավով տանում է կղզի։ Բրեյվիկն անձնակազմին խնդրում է երեխաներին հավաքել մի տեղում։ Երբ անվտանգության ծառայության պետը նրանից պահանջում է անձը հաստատող փաստաթուղթ, Բրեյվիկը կրակում է նրա վրա, և տնօրենը մահանում է։ Երեխաները լսում են կրակոցն ու սկսում փախչել, և Բրեյվիկը կրակ է բացում։
Վիլյարն ու նրա եղբայր Տորիեն թաքնվում են ժայռոտ լողափում։ Վիլյարը զանգում է մորը, որպեսզի հաղորդի հրաձգության մասին։ Բրեյվիկը գտնում է խմբին և սկսում կրակել։ Վիլյարին մի քանի փամփուշտ է դիպչում, իսկ Տորիեն անվնաս փախչում է։ Այդ ժամանակ կղզի են ժամանում Նորվեգիայի հատուկ ծառայությունների աշխատակիցները, որոնց Բրեյվիկը գործնականում հանձնվում է առանց դիմադրության։ Նրան հարցաքննելու համար կղզուց տեղափոխվում են մայրաքաղաք։
Բրեյվիկը պնդում է, որ ինքը «Տաճարական ասպետներ» կոչված սպիտակ նացիոնալիստական ​​խմբավորման առաջնորդն է, և որ իր ազդանշանով ավելի շատ գրոհներ կլինեն։ Նա օգնություն է խնդրում փաստաբան Գեիր Լիպեստադից, որն արդեն մի անգամ դատարանում պաշտպանել էր նեոնացիստներին։ Լիպեստադը դատարանում օգտագործում է ամբաստանյալի անմեղսունակության մասին փաստարկներ, ինչը բուռն քննադատություն է առաջացնում. եթե Բրեյվիկին անմեղսունակ ճանաչեն, նա բուժման նպատակով կտեղափոխվի կլինիկա, ոչ թե կբանտարկվի՝ իր պատիժը կրելու համար։ Հոգեբույժները Բրեյվիկի մոտ ախտորոշում են պարանոիդ շիզոֆրենիա, բայց Բրեյվիկը Լիպեստադին խնդրում է չօգտագործել այդպիսի մարտավարություն, քանի որ ցանկանում է օրինականացնել իր գործողությունները։
Այդ ընթացքում Վիլյարը բազմաթիվ վնասվածքներով դուրս է գալիս կոմայից, անցնում է վերականգնման փուլ և վերադառնում տուն։ Մոր և Ուտոհյայի հարձակումը վերապրած աղջկա աջակցությամբ նա դատարանի առջև կանգնում է որպես վկա և կոտորածի մասին հաշվետվություն ներկայացնում։ Բրեյվիկը դատապարտվում է ցմահ բանտարկության։


== Դերերում ==


== Արտադրություն ==
2017 թվականի օգոստոսի 21-ին Փոլ Գրինգրասը հայտարարել է, որ աշխատում է Netflix նոր ֆիլմի վրա, որը նվիրված է 2011 թվականի Նորվեգիայի ահաբեկչական գործողություններին և դրանց հետևանքներին։ Արտադրությունն սկսել է 2017 թվականի վերջին։ Ֆիլմի թրեյլերը թողարկվել է 2018 թվականի սեպտեմբերի 4-ին։ Գրինգրասը խոստովանել է, որ ֆիլմում ընդգրկել է նորվեգացի դերասաններ և նկարահանող խումբ, որովհետև ինքը գտնում էր, որ ֆիլմը պետք է նույնականացվի որպես նորվեգական։ Նա նաև ասել է, որ նկարահանումների համար նորվեգերեն չի օգտագործել, քանի որ ինքն էլ այդ լեզուն չգիտի, այդ պատճառով էլ ամբողջ կաստան ընտրվել է ներառյալ անգլերենի իմացությամբ։


== Ծանոթագրություններ ==


== Արտաքին հղումներ ==
Հուլիսի 22(անգլ.) ֆիլմը Rotten Tomatoes կայքում
«Հուլիսի 22»(անգլ.) ֆիլմը Metacritic կայքում: